Øystein

Øystein, Øistein, Eystein og Eistein er guttenavn utledet av det norrøne navnet Eysteinn, der «ey» betyr «lykke», og «steinn» kommer av «stein». Betydningen av navnet er altså «lykkestein». Østen var den gammeldanske og gammelsvenske formen av navnet. På latin blir navnet gjerne oversatt til Augustinus.
Øystein er også et gammelt norsk kongenavn; se artiklene om Øystein I og Øystein II.


== Utbredelse ==
Øystæinn er blant de ti vanligste mannsnavnene funnet i nordiske runeinskripsjoner fra vikingtiden, og navnet var derfor sannsynligvis svært vanlig i Norden i vikingtiden. De vanligste skrivemåtene for navnet var austain, aystin og aystain. Eystein og Øystein var vanlige navn i Norge i middelalderen. Over 150 forskjellige personer med navnet Øystein er nevnt i Regesta Norvegica.Formen Esten er kjent brukt i Norge fra 1400-tallet, og har tradisjonelt vært mest brukt i Hedmark, Møre og Romsdal og Trøndelag. I folketellingen i Norge i 1801 var det 707 Østen, 497 Esten og 34 Østein. I moderne tid er Øystein den mest brukte skrivemåten. Rundt 1980 hadde navnet sin topperiode i Norge, og siden dalte bruken jevnt. I 2006 er det omtrent 12 000 personer i Norge med Øystein som eneste eller første fornavn. Formen Øistein var mest populær i 1940-årene, men mindre enn Øystein.

I Sverige var Östen mest brukt i 1930- og 1940-årene, spesielt i Norrland.
Øystein og relaterte navn har navnedag i flere nordiske land:

Øystein er et vanlig navn i Norge, de andre variantene er mindre brukt. Östen er noe brukt i Sverige og Eysteinn på Island, men de er ikke blant de vanligste navene i disse landene.
Tabellen nedenfor gir en detaljert oversikt over populariteten til mannsnavnet Øystein og varianter av dette i noen av de landene hvor statistikk er tilgjengelig.


== Kjente personer med navnet ==
Personene i listen er ordnet kronologisk etter fødselsår.

Øystein Erlendsson (ca. 1120–1188), erkebiskop i Nidaros 1157-1188
Øystein Magnusson (ca. 1088–1123), konge i Norge 1103-1123
Øystein Haraldsson (ca. 1125-1157), konge i Norge 1142-1157
Øystein Aslaksson (ca. 1337-1407), biskop av Oslo 1386-1407
Eystein Fjærli (1917–1985), norsk offiser, forfatter og politiker
Øistein Sommerfeldt (1919–1994), norsk komponist
Øistein Parmann (1921–1999), norsk forfatter og kunsthistoriker
Øystein Aagenæs (f 1925), norsk pediatriker
Øistein Ringstad (1927–1991), norsk pianist
Øystein Dahle (f 1938), norsk organisasjonsleder
Eystein Eggen (f 1944), norsk statsstipendiat og forfatter
Øystein Dolmen (f 1947), norsk artist kjent som Knutsen i Knutsen & Ludvigsen
Øystein Sunde (f 1947), norsk visesanger
Øistein Hølleland (f 1950), norsk forfatter
Øystein Olsen (f 1952), norsk økonom
Øystein Sørensen (f 1954), norsk historiker
Øystein Hauge (f 1956), norsk poet og kulturarbeider
Øystein Wiik (f 1956), norsk sanger og skuespiller
Øystein Sevåg (f 1957), norsk musiker og komponist
Øystein Djupedal (f 1960), norsk fylkesmann i Aust-Agder og tidligere SV-politiker og kunnskapsminister
Øystein Orten (f 1962), norsk forfatter
Øystein Fevang (f 1963), norsk dirigent
Øystein Baadsvik (f 1966), norsk kammermusiker
Tor Eystein Øverås (f 1968), norsk forfatter
Øystein «Euronymous» Aarseth (1968–1993), norsk gitarist i bandet Mayhem
Øystein Olsen (f 1969), norsk ishockeyspiller
Øystein Stene (f 1969), norsk forfatter
Øystein Grødum (f 1977), norsk skøyteløper
Øystein Runde (f 1979), norsk tegneserieskaper
Øystein Tjomsland, norsk travtrener


== Referanser ==


== Eksterne lenker ==
Graf over antall gutter i Norge med navnet Øystein igjennom tidene (Statistisk sentralbyrå)
Øystein på norskenavn.no

(en) Behind the Name: Øystein
(en) Think Baby Names: Øystein